Diari Oficial de la Generalitat Valenciana


Sumari del DOGV 5326, del 17-08-2006 (2006/9186)

ORDRE de 21 de juliol de 2006, de la Conselleria de Territori i Habitatge, per la qual s'establixen i convoquen per a l'exercici 2006 els premis Biennal a l'Habitatge en la Comunitat Valenciana.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5326

Data del DOGV
:   17-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/9186


Data del document
:   21-07-2006

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * habitatge social
    * distinció honorífica
    * arquitectura
    * premi cultural

ORDRE de 21 de juliol de 2006, de la Conselleria de Territori i Habitatge, per la qual s'establixen i convoquen per a l'exercici 2006 els premis Biennal a l'Habitatge en la Comunitat Valenciana. [2006/9186]  
La Generalitat davant la necessitat de proporcionar respostes a les noves demandes socials que sorgixen entorn de l'habitatge, impulsa actuacions que s'emmarquen en la recerca de noves alternatives, múltiples i diverses, enfront del model establit i en el desenvolupament de paràmetres de sostenibilitat en la construcció, com també de major qualitat tècnica, de dissenys tipològics flexibles i respectuosos amb el medi ambient, relacionat tot això amb l'estratègia de desenvolupament sostenible impulsada pel Consell.  
D'altra banda, considera igualment necessari incidir en la recerca de la qualitat en els projectes arquitectònics d'habitatge, ja que l'edificació residencial és un element conformador de ciutat, i exigix unes condicions en què el disseny de la unitat habitatge condiciona la de l'edifici i viceversa.  
A més, dins de les estratègies d'innovació i sostenibilitat residencial, la rehabilitació constituïx sens dubte un element conformador d'aquelles. La rehabilitació residencial entesa com a aprofitament racional del patrimoni edificat, i que es complementa necessàriament amb la renovació i la recuperació de l'espai públic en termes de referència i qualitat urbana.  
Per tot això, la Conselleria de Territori i Habitatge impulsa els premis Biennal a l'Habitatge en la Comunitat Valenciana, que s'establixen a fi d'incentivar les línies següents:  
. la construcció d'habitatges i la rehabilitació residencial amb criteris de sostenibilitat i mediambientals.  
. nous paràmetres en l'habitatge de protecció pública.  
. el foment de la investigació aplicada entorn de la innovació tipològica, tecnològica i mediambiental en les actuacions d'habitatge.  
Per això, i en virtut de les facultats que em confereix l'article 35 de la Llei 5/1983, de 30 de desembre, de Govern Valencià, i l'article 47.3 del Text refós de la Llei d'hisenda pública de la Generalitat Valenciana.  
ORDENE  
Primer  
Establir els premis Biennal a l'Habitatge en la Comunitat Valenciana, amb caràcter biennal, com a guardó atorgat per la Generalitat a professionals de l'arquitectura, en les modalitats següents:  
1. Obra realitzada, amb les distincions següents:   
Premi a la Innovació Residencial.   
Premi a l'Habitatge de Protecció Pública.  
Premi a l'Actuació de Rehabilitació Residencial.  
2. Projectes d'investigació  
Premi a Projecte d'Investigació.  
Segon  
Aprovar les bases que han de regir la concessió dels premis, en les seues distintes modalitats, i que figuren com a annex I a la present ordre.  
Tercer  
Convocar la concessió dels premis Biennal a l'Habitatge en la Comunitat Valenciana per a l'exercici 2006, per un import global de 45.000,00 € a càrrec de l'aplicació pressupostària 47.62.10.632.80.9, dins de la línia T6205, del pressupost de la Generalitat per al 2006. La dotació de cada una de les distincions establides serà la següent:  
1. Obra realitzada  
Premi a la Innovació Residencial  
Primer premi: 9.000,00 €  
Accèssit: 3.000,00 €  
Premi a l'Habitatge de Protecció Pública  
Primer premi: 10.000,00 €  
Accèssit: 3.000,00 €  
Premi a l'Actuació de Rehabilitació Residencial  
Primer premi: 9.000,00 €  
Accèssit: 3.000,00 €  
2. Projectes d'investigació  
Premi a Projecte d'Investigació  
Primer premi: 6.000,00 €  
Accèssit: 2.000,00 €  
Aquestes quantitats es faran efectives amb la retenció fiscal corresponent conforme amb la legalitat vigent.  
DISPOSICIÓ ADDICIONAL  
Es faculta la direcció general competent en matèria d'habitatge perquè dicte totes les instruccions que siguen necessàries que per a l'adequada aplicació de la present ordre.  
DISPOSICIONS FINALS  
Primera  
La present ordre produirà efectes a partir del dia següent al de la publicació en el Diari Oficial de la Generalitat.  
Segona  
Contra la present ordre que posa fi a la via administrativa, es pot interposar recurs contenciós administratiu en el termini de dos mesos, a comptar de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999.  
València, 21 de juliol de 2006  
El conseller de Territori i Habitatge,  
ESTEBAN GONZÁLEZ PONS  
ANNEX I  
Bases per a la concessió dels premis Biennal  
a l'Habitatge en la Comunitat Valenciana  
Primera  
L'objecte de la convocatòria és fer rellevants les actuacions d'habitatge en la Comunitat Valenciana que més destaquen en la recerca de qualitat, alternatives i adaptació enfront del model establit, com també la consideració de criteris de construcció sota nous paràmetres més sostenibles i d'ús respectuós amb el medi ambient.  
Segona  
Les propostes presentades, que han de ser obres finalitzades o treballs realitzats des de l'1 de gener de 2004 fins a 31 de desembre de 2005 respondran als següents continguts, d'acord amb la modalitat:  
1. Obra realitzada  
Premi a la Innovació Residencial: habitatges construïts amb criteris de sostenibilitat i mediambientals. Solucions d'innovació tipològica i espacial que responguen als nous modes d'habitar socials i que atenguen criteris de sostenibilitat i qüestions de respecte al medi ambient.  
Premi a l'Habitatge de Protecció Pública: solucions que mostren la qualitat dels projectes de protecció pública, innovació tipològica i tecnològica, així com la presa en consideració de la sostenibilitat i els factors bioclimàtics.  
Premi a l'Actuació de Rehabilitació Residencial: solucions de rehabilitació que incorporen la sostenibilitat i l'eficiència energètica al parc residencial existent demostrant la capacitat del parc existent com a potencial de reutilització i adaptació i incorporació de paràmetres ecològics a la rehabilitació.  
2. Projectes d'investigació  
Premi a Projecte d'Investigació: que atenguen qüestions relacionades amb l'habitatge i en especial les relatives a treballs d'investigació en edificis residencials que aborden la reflexió entorn de les noves necessitats i les respostes tipològiques i tècniques en els habitatges. Recerca de solucions sistematitzades d'ecoeficiència per a la nova construcció i rehabilitació. Estudis específics d'eficiència energètica del procés construcció-clima. Estudis ecològics dels materials.  
Tercera  
1. Poden presentar-se als premis en qualsevol de les seues modalitats:  
Les persones físiques espanyoles o no, que estiguen facultades legalment per a exercir la professió d'arquitecte al territori espanyol, és a dir, aquelles que estan en possessió del títol d'arquitecte expedit a Espanya o que estiguen habilitades per a exercir a Espanya, i que no es troben sotmeses en causa d'incompatibilitat. Poden participar individualment o formant equips multidisciplinaris i en aquest cas han de designar un director o encarregat d'equip que en tot cas ha de tindre la titulació d'arquitecte.  
També podran optar les persones jurídiques els fins socials de les quals es corresponguen amb l'objecte del concurs, sempre que designen un director o encarregat del projecte que en tot cas ha de tindre la titulació d'arquitecte.   
2. Un mateix candidat pot concórrer a un o alguns dels premis convocats sempre que es tracte de propostes distintes en cadascun.  
3. La sol·licitud d'inscripció es presentarà en el model de sol·licitud que s'adjunta a aquesta ordre.  
Quarta  
La documentació que els candidats han de presentar serà la següent:  
1. Modalitat d'obra realitzada:   
. Un panell grandària DIN-A1 muntat en un tauler lleuger de cartó ploma de 10 mm de grossària. S'inclouran tots els plànols necessaris a judici del projectista per a l'adequada comprensió del treball, incloent, si és el cas, aquells que descriguen la seua relació amb l'entorn immediat, amb grafisme i tècniques de presentació lliures. Els plànols es representaran a escala definida i d'ús comú, i s'inclourà escala gràfica. Així mateix, al panell es determinarà el lema i la categoria del premi, breu memòria descriptiva, dates del projecte i terminació de l'obra, noms del promotor i del constructor. S'admetran infografies, perspectives o qualsevol altra expressió gràfica que explique la proposta, així com fotografies de maquetes. Tota la documentació, tant gràfica com escrita, estarà continguda en aquests panells, i no es podrà presentar més documentació addicional.  
. Sobre tancat núm. 1 que continga les següents dades d'identificació: fotocòpia de DNI, titulació o, si és el cas, escriptura de constitució de la persona jurídica, i dades de contacte de l'autor o equip redactor del projecte.  
. Sobre tancat núm. 2 que continga un CD que inclourà:  
. reproducció del panell en .pdf o .jpg. La seu grandària no serà major de 2MB, amb una resolució continguda (màxim recomanat, 200 dpi).  
. dossier escrit (màxim 10 A4) en format .doc, que contindrà una descripció de la solució aportada i podrà anar acompanyada d'esquemes que permeten aclarir les explicacions, i un quadre de superfícies per usos.  
2. Modalitat de projecte d'investigació:  
. Una còpia del projecte d'investigació en suport paper de grandària màxima DIN-A3.  
. Sobre tancat núm. 1, que continga les següents dades d'identificació: fotocòpia de DNI, titulació o, si és el cas, escriptura de constitució de la persona jurídica, i dades de contacte de l'autor o equip redactor del projecte.  
. Sobre tancat núm. 2 en el qual s'inclourà un CD que contindrà la reproducció del treball d'investigació en .pdf o .doc.  
Cinquena  
La presentació de la documentació, dirigida a la Direcció General d'Habitatge i Projectes Urbans, ha d'efectuar-se en el Registre General de la Conselleria de Territori i Habitatge, en el termini de 75 dies naturals comptats des de l'endemà a la publicació de la present convocatòria en el Diari Oficial de la Generalitat. També poden presentar-se en el mateix termini a través de qualsevol dels mitjans previstos en l'article 38 de la Llei 30/1992, de règim jurídic de les administracions públiques i del procediment administratiu comú.  
Sisena  
1. El jurat dels premis estarà format per 6 membres:  
President: el conseller de Territori i Habitatge, o persona en qui delegue.  
Vicepresident: el director general d'Habitatge i Projectes Urbans, o persona en qui delegue.  
Vocals:   
. La secretària autonòmica de Territori i Medi Ambient, o persona en qui delegue.  
. El degà del Col·legi Oficial d'Arquitectes de la Comunitat Valenciana.  
. 1 arquitecte de reconegut prestigi d'àmbit nacional, designat de comú acord per la Direcció General d'Habitatge i Projectes Urbans i el Col·legi Oficial d'Arquitectes de la Comunitat Valenciana.  
. 1 arquitecte de reconegut prestigi d'àmbit nacional triat pels participants.  
Secretari:   
. 1 representant de la Direcció General d'Habitatge i Projectes Urbans, amb veu però sense vot  
2. El membre del jurat triat pels concursants serà el que haja obtingut major puntuació, s'assignaran 3 punts per cada vot en primera posició, 2 per a la segona i 1 per a la tercera. Si aquest declinara la invitació, serà convocat el següent de la llista, i així successivament. En cas d'empat a vots, serà designat el que tinga un nombre més gran de primeres votacions o, de persistir l'empat, de segones votacions. Si encara així persistira l'empat, la Secretaria del concurs sortejarà l'ordre en la llista.  
3. La composició nominal del jurat s'anunciarà als concursants a través de la web i correu electrònic tan prompte com siga coneguda.  
4. En el termini màxim de 30 dies naturals comptadors de l'endemà a aquell en què finalitza el termini de presentació dels treballs, ha de quedar redactada l'acta de la decisió del jurat, que contindrà el dictamen raonat que ho fonamente, cada membre del jurat pot fer constar per separat les raons del seu vot.   
5. El jurat es regirà per les normes de funcionament que establisca i, amb caràcter supletori, per les normes aplicables als òrgans col·legiats previstes en la Llei de règim jurídic de les administracions públiques i del procediment administratiu comú.  
6. La decisió del jurat s'anunciarà en acte públic.   
7. Els premis podran ser declarats deserts.   
Setena  
1. Els autors conservaran la propietat intel·lectual dels treballs presentats, cap d'aquests, ni tan sols els premiats, podran ser usats per a altres fins ni com a material per a la redacció d'altres projectes.  
2. Una vegada resolt el concurs, la Conselleria de Territori i Habitatge podrà exposar al públic tots els treballs presentats i admesos.  
3. Els treballs també podran ser objecte d'una publicació en què es faran constar els noms dels autors.  
4. Els concursants tindran dret a retirar els seus treballs durant el termini d'un mes des que finalitze l'exposició pública d'aquests, a partir del qual la Conselleria de Territori i Habitatge podrà destruir-los.